Казан дәүләт университеты Татар филологиясе һәм тарихы факультеты "Татар теленә өйрәтү" кафедрасы

ХӘЗЕРГЕ ТАТАР ӘДӘБИ ТЕЛЕ СИНТАКСИСЫ

(ГАДИ ҖӨМЛӘ)

Методик кулланма

Татар филологиясе һәм тарихы факультетында читтән торып укучы студентлар өчен

Казан - 2002

Казан дәүләт университетының "Татар теленә өйрәтү кафедрасы" карары нигезендә басыла.

Төзүчеләр - филология фәннәре докторы профессор Ф.С.Сафиуллина һәм филология фәннәре кандидаты ассистент З.Н.Кириллова

Фәнни редактор - филология фәннәре докторы профессор Ф.С.Сафиуллина

Печатается по решению кафедры "Татарский язык в иноязычной аудитории" Казанского государственного университета

Составители - доктор филологических наук профессор Ф.С.Сафиуллина и кандидат филологических наук ассистент З.Н.Кириллова

Научный редактор - доктор филологических наук профессор Ф.С.Сафиуллина

Кереш

Татар филологиясе һәм тарихы факультетында читтән торып укучы студентлар өчен тәкъдим ителә торган бу кулланма гади җөмлә синтаксисының иң әһәмиятле һәм гамәли дәресләрдә студентлар өчен авырлык тудыра торган темаларны үз эченә ала. Сүзтезмәләрне тикшерү, гади җөмлә төрләрен билгеләү, баш кисәкләрне һәм аерымланган иярчен кисәкләрне тикшерүгә багышланган бүлекләрнең башында шактый зур күләмле теоретик аңлатмалар да урын алды, һәм бу - дәреслекләрдә әлеге темаларны аңлатудагы төрлелектән качарга тырышу максатында эшләнде. Иярчен кисәкләрне аңлатуга исә зур урын бирелмәде, чөнки бу хактагы материалны барлык дәреслекләрдән дә табарга мөмкин. һәрбер теманың аңлатмасыннан соң тикшерү үрнәге һәм күнегүләр тәкъдим ителде.

Гади җөмләдә тыныш билгеләрен куллану мәсьәләсен без махсус рәвештә аерым тема итеп карамадык, чөнки "Татар телендә тыныш билгеләре" белешмәсе[[1]](#footnote-1) бу очракта тулысынча ярдәмгә килә ала. Шулай да әлеге белешмәдә шактый зур урынны алган һәм аңлау өчен авыррак булган аерымланган иярчен кисәкләр мәсьәләсен гадирәк итеп аңлатып үтүне кирәк дип таптык. Ия белән хәбәр арасында сызык куелу очраклары, аныклагычлар, тиңдәш кисәкләр һәм гомумиләштерүче сүзләр янындагы тыныш билгеләре исә бу кулланмада махсус күнегүләрдә урын алды.

Әлеге кулланма синтаксистан контроль эш язганда, зачет һәм имтиханнар тапшырганда да ярдәмгә килер дип ышанып калабыз.

I. Сүзтөзмәләрне тикшерү.

Сүзтезмә кимендә ике мөстәкыйль мәгънәле сүзнең ачыклаулы мөнәсәбәткә керүе нигезендә барлыкка килә. Ачыклаулы мөнәсәбәт — бер сүзнең икенче сүзгә ияреп, аны ачыклап һәм конкретлаштырып килүе дигән сүз. Сүзләрнең буйсынып килгәнен — иярүче, буйсындырып килгәнен ияртүче сүз дип атыйлар.

Синтаксис ирекле сүзтезмәләр белән генә эш итә, ә тотрыклы сүзтезмәләр лексикологиянең фразеология бүлегендә тикшерелә.

Сүзтезмәләргә тулы характеристика биргәндә, түбәндәгеләрне истә тотарга кирәк:

1. Сүзтезмәнең төзелеше: гади яки катлаулы булуы билгеләнә. Катлаулы  
сүзтезмә кимендә өч мөстәкыйль мәгънәле сүздән тора һәм аның составыннан  
бер сүзтезмә аерып чыгарып булса да, ике гади сүзтезмәгә таркату мөмкинлеге  
табылмый. Мәсәлән, узган ел очрашу — катлаулы сүзтезмә, чөнки, узган ел дигән  
сүзтезмә төзергә мөмкин булса да, ел очрашу рәвешендәге бәйләнеш табигый  
түгел; тыңлап бетермәс борын сүз кайтару — гади сүзтезмә, чөнки борын сүзе  
бәйлек сүз ролендә килә, бетерү — ярдәмче фигыль һәм мөстәкыйль мәгънәгә ия  
түгел, сүз кайтару — тезмә фигыль һәм бер мәгънә белдерә.

2. Иярүче һәм ияртүче сүзнең нинди сүз төркеме белән белдерелүенә  
карап, сүзтезмәнең төре билгеләнә. Башта иярүче сүзнең, аннары ияртүченең  
нинди сүз төркеменә каравы әйтелә. Мисаллар: җылы көн — сыйфатлы исем  
сүзтезмә, сөйләнәчәк сүз — фигыльле исем, бүген матур — рәвешле сыйфат,  
алтыга бүлү — санлы фигыль, юк-бар эш — хәбәрлек сүзле исем сүзтезмәләр.

3. Иярүче сүзне ияртүчегә бәйләүче чара билгеләнә. Бәйләүче чараларга  
түбәндәгеләр керә: 1) килеш кушымчалары; 2) фигыль формалары; 3) сыйфат  
һәм рәвеш ясагыч кушымчалар (-лы/-ле, -сыз/-сез, -гы/ге, -ча/-чә, -дай/-дәй һ.б.);  
4) сан төркемчәләре кушымчалары; 5) бәйлекләр һәм бәйлек сүзләр; 6) билгесез  
килеш формасы (беренче карашка баш килештәге кебек тоелган, ләкин төшем яки  
иялек килешенә куеп карау мөмкинлеге булган сүз); 7) сүзләрне кабатлау.  
Мисаллар: безнең әни — иярүче сүз ияртүчегә иялек килеше кушымчасы  
ярдәмендә иярә; килгәч күрү — бәйләүче чара — хәл фигыль формасы; урманлы  
тау — сыйфат ясагыч кушымча; икенче урын — тәртип саны кушымчасы; каләм  
белән язу — бәйлек; кара дип белү — бәйлек сүз; ак каен — янәшә тору; китап уку —  
билгесез килеш формасы; мичкә-мичкә кымыз — сүзләрне кабатлау юлы белән  
иярә. Бер сүз икенчесенә берьюлы берничә чара ярдәмендә дә бәйләнергә  
мөмкин. Мәсәлән, укуга карамастан белмәү — иярүче сүз ияртүчегә исем фигыль  
формасы, бәйлек таләп иткән юнәлеш килеше кушымчасы һәм бәйлек сүз  
ярдәмендә иярә.

Шулай ук билгеле бер сүз тәртибенә ия булу (салкын төн — сүзтезмә, төн салкын — җөмлә) һәм бер фраза басымы астында әйтелү дә ачыклаулы мөнәсәбәтне белдерүче чаралар булып хисаплана.

4. Иярүче сүз белән ияртүче арасындагы мәгънә мөнәсәбәте билгеләнә. Мәсәлән, хикәяне укып бетерү — иярүче сүз ияртүчедән аңлашылган процессның туры объектын белдерә; кызның җырлавы — иярүче сүз ияртүчедән аңлашылган процессның үтәүчесен (субъектын) белдерә; ефәк күлмәк — иярүче сүз ияртүчедән аңлашылган предметның материалын белдерә.

Кайбер очракларда мәгънә мөнәсәбәтен ияртүче сүздән чыгып та аңлатырга мөмкин. Мәсәлән, яза торган каләм — ияртүче сүз иярүчедән аңлашылган процессның коралын белдерә; чәчәкләрнең сарылары — ияртүче сүз иярүчедән аңлашылган предметның бер өлешен белдерә (бөтен-өлеш мөнәсәбәте).

Үрнәк. Яңгырдан соң көн дә ачылып китте. Тәгәрмәчләр, юлдан балчык алып, ара-тирә безгә дә атып шаяралар.

яңгырдан соң ачылып китү — гади сүзтезмә, исемле фигыль сүзтезмә, иярүче сүз ияртүчегә чыгыш килеше кушымчасы һәм соң бәйлеге ярдәмендә иярә, иярүче сүз ияртүчедән аңлашылган процесска кадәр үтәлгән эшне белдерә;

юлдан алу — гади сүзтезмә, исемле фигыль сүзтезмә, иярүче сүз ияртүчегә чыгыш килеше кушымчасы аша иярә, иярүче сүз ияртүчедән аңлашылган процессның үтәлү урынын белдерә;

балчык алу — гади сүзтезмә, исемле фигыль сүзтезмә, иярүче сүз ияртүчегә билгесез килеш формасы аша иярә, иярүче сүз ияртүчедән аңлашылган процессның туры объектын белдерә;

алып ату — гади сүзтезмә, фигыльле фигыль сүзтезмә, иярүче сүз ияртүчегә хәл фигыль формасы аша иярә, иярүче сүз ияртүчедән аңлашылган процесска кадәр үтәлгән эшне белдерә;

ара-тирә ату — гади сүзтезмә, рәвешле фигыль сүзтезмә, иярүче сүз ияртүчегә янәшә торып иярә, иярүче сүз ияртүчедән аңлашылган процессның кимлеген белдерә;

безгә ату — гади сүзтезмә, алмашлыклы фигыль сүзтезмә, иярүче сүз ияртүчегә юнәлеш килеше кушымчасы ярдәмендә иярә, иярүче сүз ияртүчедән аңлашылган процессның кыек объектын белдерә;

атып шаяру — гади сүзтезмә, фигыльле фигыль сүзтезмә, иярүче сүз ияртүчегә хәл фигыль формасы аша иярә, иярүче сүз ияртүчедән аңлашылган процессның үтәлү рәвешен белдерә.

Күнегүләр.

1. Сүзтезмәләрне ирекле һәм тотрыклы (фразеологик) төрләргә  
аерыгыз. Бирелгән тәртиптә биш пар сүзтезмә уйлап языгыз.

Тел төбе - агач төбе; ярма капчыгы - ялган капчыгы; аяк тартмау - аркан тартмау; эчлек эшләү - этлек эшләү; аптырашта калу - тышта калу; җиде төн уртасы - төн уртасы; бауны чишү - телне чишү; тормышка чыгу - көрәшкә чыгу; сызык сызу - эч сызу; өй ачкычы - тел ачкычы; эш пешерү - аш пешерү; су йоту -ут йоту; таш күңел - таш күпер; ташка язу - дәфтәргә язу; газет сату - ләчтит сату; ак шигырь - матур шигырь.

2. Сүзтезмәләрнең бәйләүче чараларын күрсәтегез.

Казанның урамнары, хикәя язу, йөз еллык агач, агач кашык, тәпән-тәпән бал, мәхәббәт турында җырлау, университетта уку, моңлы көй, аның өчен килү, килгәч күрү, яктыруга тору, шәһәр бакчасы, җырдай тормыш, әдәбият белән кызыксыну, җәйдән бирле дәвам итү, тәртип буенча өләшү, урамнан бару, юл аша чыгу, төрлечә сөйләү, сиңа дип калдыру, җырлап йөрү, кайтып киткәнче күрү, сөйли-сөйли бару, укуга карамастан белмәү, утырган килеш йоклау, эшләргә кайту, уйлаганча эшләү, эшләгән булып кылану, кызга карата йомшак, яратканга күрә гафу итү, күрмәс өчен тырышу, арганнан соң ял итү, кайтканда күрү, бишенче кеше, кирәк хәтле бирү, килергә тиеш кеше, өчәр итеп бүлү, кош кебек очу.

3. Иярүче һәм ияртүче сүзнең нинди сүз төркеме белән белдерелүенә  
карап, түбәндәге сүзтезмәләрнең төрләрен билгеләгез.

Идел елгасы, гөлләрнең кызылы, кинәт туктау, җырлый-җырлый бару, юри сөйләү, яшел дип күрү, эшләгәнгә шат, шактый зур, аннан сорау, сары күлмәк, ике-өч укучы, сөйли торган кош, алтышар китап, юк сүз, сатин күлмәк, үзендә калдыру, көмештәй саф, мөмкин дип санау, хәзергә кадәр белмәү, озак көтү, бөтенләй бушлай, ахырдан җиденче, татарча сөйләү, кирәкле кеше, аттан биек, бераз мактанчык, яхшыга юрау, ишеткәч гаҗәпләнү.

4. Мәгънәләре буенча сүзтезмәләр төзегез.

Иялек нисбәте - предмет (зат), төс - предмет, тәм - предмет, атама -предмет (күренеш), урын - предмет (зат), вакыт - предмет (күренеш), материал -предмет, үтәүче - процесс, объект - процесс, милләт - зат, һөнәр - зат, күләм -предмет, вакыт - процесс, урын - процесс, сәбәп - процесс, максат - процесс, кушамат - зат, объект - предмет (күренеш), процесс - үтәүче, үтәлү рәвеше -процесс, шарт - процесс, кире шарт - процесс, күләм - билге, материал -процесс, вакыт - билге, корал - процесс.

5. Түбәндәге сүзләр ярдәмендә мөмкин булган сүзтезмәләр төзеп  
языгыз.

Бару, кыз, карау, тау, йөрәк, кичәге, җылы, Ватан.

6. Текстны сүзтезмәләргә аерып, аларга тулы характеристика бирегез.

Бүген, Галимәнең хатларын укыганда, бу рәнҗүле уйлар Гөлсем апаның йөрәген яңадан җәрәхәтләп киттеләр. Ул, тоныкланган күз карашы белән хатларга текәлеп, озак кына хәрәкәтсез утырды да, өстәл тартмасын ябып, урыныннан торды. Аннары зур урамга караган тәрәзә янына килеп сөялде. Якынлашып килгән кичнең зәгыйфь яктысы аның җыерчыклы йөзенә тагын да тирәнрәк моң салды.

Урамнан машиналар уза. Халык агыла. Тәрәзә турысыннан гына бер егет белән бер кыз көлешә-көлешә үтеп киттеләр. Аларга ни? Алар бит кайчандыр шушы йортта Галимә исемле бер кыз яшәгәнлеген дә, аның Ватан сугышында үлеп калганлыгын да, карт анасының хәзер хәсрәт йотып, моңланып тәрәзәдән карап торуын да белмиләр (Г.Ә).

II. Гади җөмлә төрләрен билгеләү.

Гади җөмлә түбәндәге тәртиптә тикшерелә:

1. Оештыручы үзәкнең санына карап, ике составлы яки бер составлы җөмләләр билгеләнә.

Ике составлы җөмлә - иясе дә, хәбәре дә бар, яисә бер баш кисәк булмаса да, аны куеп карау мөмкинлеге табыла. Мәсәлән, Клара озак кына Каракошны эзләде. Ниһаять, ике тау арасыннан ниндидер бер авылның читен куреп алды (Ә.Е.).

Бер составлы җөмлә - бер генә баш кисәк була, икенчесен куеп карарга да мөмкин түгел. Мәсәлән, Көтәргә, куп көтәргә туры килердер сиңа (Х.Х.).

Игътибар! Кайвакыт икенче баш кисәкне, күп очракта ияне, куеп карарга да мөмкин кебек, ләкин ул вакытта җөмләнең эчтәлеге бөтенләй башкага үзгәреп китә. Мәсәлән, Ни чәчсәң, шуны урырсың җөмләсендә ияне "син" дип куярга мөмкин кебек, ләкин бу җөмләнең мәгънәсе - үтәүче билгеле бер затка карамый, ә гомумиләштерелеп бирелә, шунлыктан ул бер составлы җөмлә дип санала.

Дәрестә сөйләшеп утырмыйлар — ияне "алар" дип куярга мөмкин кебек тоелса да, бу җөмләдә дә зат гомумиләштереп бирелә.

Җөмләне тикшергәндә, аның ике яки бер составлы булуы гына түгел, ә бер составлы җөмләнең төре дә билгеләнергә тиеш. Бер составлы җөмләләр, баш кисәкнең нинди сүз төркеме белән белдерелүенә карап, иң элек 3 төргә бүленәләр: 1) атау җөмлә; 2) фигыль җөмлә; 3) сүз җөмлә.

1) Баш кисәге исем яки исемләшкән сыйфат, алмашлык, сан, рәвеш белән  
белдерелгән җөмлә атау җөмлә дип атала. Бу төр җөмләләр табигать  
күренешләрен, кешенең килеш-килбәтен, әйләнә-тирә халәтне тасвирлаганда  
кулланылалар. Мәсәлән, Төн. Караңгы. Буран. Өермә (Х.Т). Зур кабинет. Уртада  
зур өстәл (К. Т.).

Игътибар! Атау җөмләләргә охшаш күзаллаулы (тематик) баш килеш

формасы бар. Баш килештәге бер сүз, мәгънәсенә басым ясау өчен, җөмлә алдына чыгарыла. Нигез җөмләдә ул 3 зат алмашлыгы, күрсәтү алмашлыклары яки 3 зат тартым кушымчалы исем белән алыштырышып, аның турында күбрәк мәгълүмат бирелә. Бу төр җөмләләр матур әдәбиятта һәм публицистикада күп кулланыла. Мәсәлән, Яз!.. Нинди матур, нинди ягымлы сүз бу (М.М-д). Каен! Исе ап-ачык булып борынны ярып керде (А.Г.).

2) Баш кисәге фигыль белән белдерелгән җөмләләр бер составлы фигыль  
җөмләләр дип атала. Үтәүчегә бәйле рәвештә, алар үз чиратында 4 төргә  
бүленәләр:

* билгеле үтәүчеле фигыль җөмлә. Үтәүче иялек, юнәлеш килешендәге сүзләрдән, фигыль формаларыннан (инфинитив, сыйфат фигыль, исем фигыль, төшем юнәлеше кушымчасы), контексттан аңлашыла. Мәсәлән, Миңа Гариф исемле әфәндене күрергә кирәк иде (Б.К.). Гаепләп әйтүем түгел (Х.Хәйри). Яшьлек үтте, инде картаелды (М.Җ). Минем аның белән сөйләшкәнем бар. Күрергә иде үзен!
* билгесез үтәүчеле фигыль җөмләнең баш кисәге 3 зат хикәя яки шарт фигыльнең күплеге белән белдерелә. Мәсәлән, Фәхрине яраталар иде (Г.И.). Сиңа миннән хәбәр китерсәләр, илен саткан Муса дисәләр, син ышанма, бәгърем... (М.Җ.)
* гомуми үтәүчеле фигыль җөмләләрдә баш кисәк 2 зат хикәя фигыль формасы; мәкальләрдә — 2 зат шарт яки боерык фигыль, 3 зат хикәя фигыльнең күплеге; -п була, -ырлык (түгел), -малы (түгел) формалы фигыльләр белән белдерелә. Мәсәлән, Елга ага — суын алып булмый (Ә.). Урамга чыгарлык түгел. Урманга керәсең, киң итеп сулыйсың... (М.М) Аз сөйлә, күп эшлә (М.). Яманны кыйныйлар, яхшыны сыйлыйлар (М.).

• үтәүчесез фигыль җөмлә табигать күренешләрен яки кешенең эчке халәтен белдерә. Мәсәлән, Суыта. Өрә. Туңдыра. Калтырата. Кузгә ак төште.

3) Сүз җөмләләрне җөмлә кисәкләренә аерып булмый. Алар ымлыклар, аваз ияртемнәре, хәбәрлек сүзләр, кайбер кисәкчәләр (тугел, соң, инде, әллә) белән биреләләр. Сүз җөмләләр сөйләүченең сөйләмгә, чынбарлыкка төрле мөнәсәбәтен белдерәләр. Мәсәлән, Әйе. Ярар. Дөрес. Әлбәттә. Тугел. Ух! Ура! Тсс! Чәбә. Соң? Инде...

Сүз җөмләләрнең бер төрен вокатив җөмләләр алып тора. Алар тойгылы интонация белән әйтеләләр һәм бары тик исем белән генә белдереләләр. Мәсәлән, Аһ Гаяз!.. (Х.С.) И кызым...

2. Мәгънә тулылыгы өчен кирәк булган кисәкләрнең булу-булмавына карап,  
тулы яки ким җөмләләр билгеләнә. Тулы җөмләгә үзеннән-үзе аңлашыла торган  
бернинди кисәк тә өстәп булмый. Мәсәлән, Егетнең кыз алдында батыр да, матур  
да булып куренәсе килә. Ким җөмлә - мәгънә тулылыгы өчен кирәк булган кисәге  
кулланылмаган җөмлә. Ул кисәк контексттан, обстановка, кул һәм йөз  
хәрәкәтләреннән аңлашыла. Мәсәлән,

-Буген сәгать ничәдә кайтасың? -Сигездә (контекст). —Икенче корпус кайда? -Әнә! (кул белән курсәтә)

1. Әйтү максатына карап, хикәя, сорау яки боерык җөмләләр билгеләнә. Хикәя җөмлә хикәяләү интонациясе белән әйтелә, күбрәк хәбәр белән тәмамлана. Сорау җөмләләргә сорау интонациясе, сорау алмашлыклары һәм кисәкчәләре хас. Боерык җөмлә боеру интонациясе белән әйтелә, хәбәре күбрәк боерык фигыль белән белдерелә.
2. Тойгының катнашу-катнашмавына карап, тойгылы яки гадәти җөмләләр билгеләнә. Тойгылы җөмләләр көчле тойгы белән әйтелә, аларга кире сүз тәртибе, ымлыклар, сорау алмашлыклары, төрле кабатлаулар һәм тойгы интонациясе хас. Мәсәлән, Бәхет дигәнең, һай, матур икән! (Зөлфәт)
3. Чынбарлыктагы күренешләрне раслау яки кире кагуга карап, раслау һәм инкяр җөмләләр билгеләнә. Инкяр җөмлә күрсәткечләре: фигыльләрдә - -ма/-мә, -м, сыйфатларда —сыз/-сез кушымчалары; тугел кисәкчәсе; юк хәбәрлек сүзе. Ләкин җанлы сөйләм телендә раслау һәм инкяр мәгънәләре башка бик күп төрле чаралар белән дә бирелә ала. Мәсәлән, "бара" мәгънәсен түбәндәге сүзләр белән белдерергә мөмкин: Бармады ди! Бармаска! Бармаган ди! Бармас сиңа! Нинди бармау! Бармас инде! Бармас ул! Бармы\й ди! Бармы\й ни! Бармау кая!

Бармый ни, бара! Нигә бармый? Бармаска ни! Ник бармаска! Барса ни! Бармаган кая! Бармыйча! Бармаган кая ул! Бармый димени? Нинди бармаган? Бармый түгел! Кая (инде) ул бармау! Бармас менә! Бармыймы соң? Бармас, бар! Бармыймыни?

6. Иярчен кисәкләрнең булу-булмавына карап, җыйнак яки җәенке  
җөмләләр күрсәтелә. Мәсәлән, Табигать матур (җыйнак җөмлә). Табигать бик  
матур (җәенке җөмлә).

1. Аерым җөмлә кисәкләренә таркала алу яки алмауга карап, грамматик таркала торган һәм грамматик таркалмый торган җөмләләр билгеләнә. Грамматик таркалмый торган җөмләләргә сүз җөмләләр керә. Мәсәлән, Ох! Сез аның турында язарга тиеш (А.Р.). Беренче җөмлә - грамматик таркалмый торган (ымлык белән белдерелгән), икенчесе - грамматик таркала торган җөмлә.
2. Җөмләне тикшергәндә, тиңдәш кисәкләр һәм аерымланган хәлләр күрсәтелә.

Гади җөмләләрне тикшерү эше баш кисәкләрне табудан башлана. Төшем яки иялек килешенә куеп карау мөмкинлеге булган, ягъни билгесез килеш формасындагы сүзләрне ия дип билгеләүне булдырмаска кирәк. Кушма җөмлә булганда, аның составындагы гади җөмләләрнең чикләре билгеләнә һәм һәрберсенә аерым характеристика бирелә.

Үрнәк.

1) Аны белмәгәнлектән, мин танымадым.

Бу - гади, ике составлы, тулы, хикәя, гадәти, раслау, җәенке, грамматик таркала торган җөмлә, аерымланган сәбәп хәленә (белмәгәнлектән) ия.

2) (1)Урман эчендәге зур, тирән кул дә хәрәкәткә килде: (2)бердән күтәрелеп  
киткән җил агач араларында аю төсле үкерә, бүре кебек улый, елан булып  
сызгыра иде... (Н.Д.)

Беренче җөмлә - гади, ике составлы, тулы, хикәя, гадәти, раслау, җәенке, грамматик таркала торган, тиңдәш аергычларга (зур, тирән) ия.

Икенче җөмлә - гади, ике составлы, тулы, хикәя, тойгылы, раслау, җәенке, грамматик таркала торган, тиңдәш хәбәрләргә һәм рәвеш хәлләренә (аю төсле, бүре кебек, елан булып) ия.

3) Өйдә озак юанмадык.

Бу - гади, ике составлы, ким (иясе кулланылмаган), хикәя, гадәти, инкяр, җәенке, грамматик таркала торган җөмлә.

4) Бу көннәрдә бик арыла (Ш.У.).

Бу — гади, бөр составлы билгелә үтәүчеле фигыль җөмлә, тулы, хикәя, гадәти, раслау, җәенке, грамматик таркала торган җөмлә. 5) Әйе.

Бу — бер составлы сүз җөмлә (хәбәрлек сүз белән белдерелгән), тулы, хикәя, гадәти, раслау, җыйнак, грамматик таркалмый торган җөмлә.

Күнегүләр.

1. Җөмләләргә тулы характеристика бирегез.

1. Әнинең шулкадәр исе китеп гаҗәпләнүе йокымнан айнытып җибәрде. Чыннан да, оят булып китте миңа. Җиңел генә тордым. Юындым. Куана-куана үземчә әзерләнә башладым. Нигә куанмаска? Әни шулай диде бит, иң зур шатлык диде! (М.Ә) 2. Ерагайды торналар, тавышлары ишетелми. Мин утырам да утырам... Ничәү булдылар икән?.. Тик аларны санарга ярамый... Санасаң, торналар юлларында адашалар... һәр язда Югары авылга кайтып, бала үстереп китүче үз ягыбыз торналарын без бик яратабыз. Адашмасыннар алар!.. Үзләре белән быел чыгарган бала торналарын да алып китәләр бит! (А.П) 3. Менә бит нинди кеше ул! Хурлана белми. Кызара белми. Бары мактана гына белә (Ф.Х.). 4. Исәнбикәгә юл тоттык. Барып җиттек. Әни балта белән зелпе кисәргә тотынды... Арбага төяп куйдык. Инде кайтып китәргә генә калды. Ләкин каршыбызга бер атлы килеп чыкты. Тукталдык. Ул да (М.Ә).
2. Бер составлы җөмләләрнең төрләрен билгеләгез.

1. Төн. Тирән тынлык (Һ.Т.). 2. Сиңа укыштыргаларга кирәк булыр (Ә.Ф.). 3. Садыйкны беләләр, яраталар (ПИ.). 4. Яланаяк тавык үләненә басып, рәхәтләнеп уйнап йөреп була (М.М.). 5. Яктыра башлады. 6. Их, бер шуны күрәсе иде! (К.Т.) 7. Бу ай яктысында укырга була (К.Т.). 8. Училищеда географияне яраталар иде (М.М.). 9. Туңдыра, калтырата. 10. Сезнең әле башта тынычланасыгыз бар (Т.Г.). 11. Киң сахраларда салынган печән кибәннәрен табып булмый (Г.И.). 12. Сиңамы соң андый нечкә хисләр белән эш итәргә? (К.Т.) 13. Яз көне иде (М.М.). 14. Бүген яланөс йөрерлек. 15. Онытылып ук кителгән (Ф.Х.). 16. Караңгы һәм куркыныч! (М.М.) 17. Чабасы, чабасы килә, машинадан төшеп күкрәкне ачып, дымлы салкын кичтә караңгылыкны ярып, пычрак ерып алга барасы килә... (М.М). 18. Ата кара тараканның кан әйләнеше... (М.М). 19. Кая гына барма, кайда да бер кояш (Ш.К.). 20. Салкынайтты. Туңдыра башлады. 21. Рәхәт үз өеңдә, бик рәхәт... (М.М.) 22. Чәчмиләр, урмыйлар бу җирдә (Ә.Ф.). 23. Болай да кыска гомерне мәгънәле итәсе бар (И.Ю.).

3. Түбәндәге өзекләрдән атау җөмлә, сүз җөмлә, күзаллаулы (тематик) баш килеш формасындагы әйләнмәләрне һәм вокатив җөмләләрне табыгыз, һәрберсенең ничек белдерелүен аңлатыгыз.

1. Ишектән керүгә, сул якта ялт иткән рояль, уртада ак эскәтер япкан озын өстәл, аның тирәсендә җиңел венский урындыклар; түр почмакта кызыл агачтан түгәрәк өстәл һәм борынгы стильдәге креслолар; өстәл өстендә абажурлы лампа, тагын бер кечкенә өстәлдә җиз шәмдәлләр (Ә.Е.). 2. Рәшидә, Рәшидә!.. Күпме мөлаемлык, җылылык, нәфислек, хәйләкәрлек, иркәлек бөркелеп тора аңардан (Ә.Е.). 3. - Орынма миңа! - диде Рәшидә, агарынып, һәм кинәт борылып ишеккә атлады. - Рәшидә!! (Ә.Е.). 4. Ай-һай! Белмим шул (А.Г.). 5. Ю-юк. Үпкәләп әйтүем түгел (С.С.). 6. Ул андагы хуш исләр! Шулар янына тагын кошлар сайравы... (М.Ә.) 7. Өмет, өмет, өмет! Мин аңа ышанам, мин аңа табынам, мин аның өчен диңгезләр күчәргә, таулар аша сикерергә әзер торам (Ә.Е.). 8. - И улым... - дип, ул миңа бик озак карап тора (И.Г.). 9. һавада шифалы яз сулышы. Канда яңару моңы (М.Ю.). 10. Ул арада торна ... тагын сайрап җибәрде: - Тор-рыйк! Тор-рый-й-й-йк! (Г.Б.) 11. Гөлдәр сулкылдап еларга тотынды. - И әнкәм!.. И әнкәм! (Х.С.) 12. Мохит вә табигать! Болар һәркемнең хәятында иң зур рольләрне үзләренә алалар (Г.И.). 13. 1920 елның август ае иде (Ф.С.). 14. Низам. Җүләр ни сөйләмәс. Җүләр бит мин... (Еламсыраган тавыш белән) Дамира!.. (Т.М.) 15. - Әһе-е! - диде Шәйхи абый (Р.Т.). 16. Мәхәббәт! Ләкин ни өчен, ни сәбәптән мин аны менә хәзер тойдым, таптым?.. (Ә.Е.) 17. Икенче бер утырышта, үзләрен әле монда тулы хокуклы хис итеп җитмәүче минем ише тыйнаграк егетләр арасында серле пышылдаулар ишетелде: "Туфан!.. Туфан!? Туфан?!" (М.Ә.). 18. Гайшәтти. Анысы - дөньяда бер генә (М.М). 19. Малай йотлыгып суны эчеп бетерде:

-Озакламый үзем эшли башлыйм мин!

-Әллә?

-Рәхмәт! (А.Г.)

1. Фәйзуллин шигырьләрендә фикер, публицистика, хис (С.Х).
2. Җәяүле буран. Еламсар яңгыр. Җилкәнле болыт. Шадра кыр. Чапкан чишмә. Төсле җыр (Р.Ф.).

22. Мин, ... нишләргә белмичә, "Әни!" - дип кычкырып җибәрдем (М.Ә.). 23. Татарстан! Нинди  
матур ил ул (Ә.И.). 24. Бөтен яктан хуплаган тавышлар ишетелде: - Дөрес!.. (Г.Ә.)

4. Ким җөмләләрне табып, кулланылмаган кисәкләрне куеп чыгыгыз.

1. -Чакыр, алайса, Гайшәбикәне. Үзем сөйләшәм аның белән... -Ул өйдә юк, - ди хәзрәт тыныч кына. -Юк? Ни өчен юк, кайда ул? -Китте... -Кая китте?

—Авылга.

—Кайсы авылга? (Ә.Е)

2. Гайшәнең күзләренә йокы кермәде. Самоварын сүндермичә, әнә кайта, менә  
кайта дип, ирен көтте. Ярты төн аугач, түзмәде, күршедә комсомол Шаяхмәт бар  
иде, шуңа керде (Г.И.).

3. —Фин кунаклары килделәрме?  
—Кичә үк. Иртәгә уникедә очрашабыз.  
—Кайда?

—Монда гына (Г.Ә).

4. Рушадларның авылы турысында тычкан утыдай бер ут күренеп калды.  
Әнисенең тәрәзәсеннән түгелме? Дәфтәр тикшерәме икән? (М.М.)

1. —Зиннәт кайда? —Урманда, эштә. —Шакир абый? —Ул да шунда (К.Т.).
2. —Кузна уйнарга яратасыңмы, Габдулла? — дип сорады Тукай. —Яратам...

—Ник уйнамыйсың? Апуш эндәшмәде.

—Баланы утыртып куярга да була бит. Кулына бер уенчык тоттырасың да. —Була... —Соң? —Кузнам юк.

Габдулла сикереп торды да отып алган кузналарының бер куш учын адашына сузды. —Мә!

—Акчам юк бит минем...

—Ал, ал. Откач, түләрсең (И.Н.).

5. Әйтү максаты ягыннан җөмлә төрләрен билгеләгез. Сорау һәм боерык җөмлә күрсәткечләрен күрсәтегез.

1. Таң алдыннан мине әни төрткәләп уятты:

—Кызым, тор әле, базарга китәбез. Әнә Минһаҗ абыең ат җиккән.

—Базарга? — дидем мин, йокылы күзләремне угалап. —Теге атнада гына булдык ич!

—Тегесе тегендә калды инде аның, тор, кызым. —Әйем, әти белән барыгыз!

—Йә, киреләнмә, тизрәк җыен (Н.Г.).

2. Авыр ишек җиңел генә ачылып китте. Сәкедә гөжләп кайнаган самавыр  
янында чәй эчеп утыручы ике әби ишеккә таба борылып карадылар. Ишек  
төбендә кулына кечкенә чемодан тоткан дәү гәүдәле полковник басып тора иде.

—Исәнлек-саулыкмы?

—И-и, бәхетле заманалар шушылай була икән! Әйдүк-әйдүк, Ходайның рәхмәте төшкән бала. Әйттем бит мин сиңа, кайтып җитәр ул, дип. Хөкүмәткә шушындый асыл уллар табып биреп, үлеп торырга бүгенге көнне зур гөнаһ ул. Ю-у-ук, яшибез әле без...

Миңнекамал түти, улын кочаклап елаган анага карап күзләрен сөртә-сөртә, өстәп куйды: —Кая, бәбкәем, өстеңне сал инде, урамнан кергән киемеңнән әнкәңә суык булмасын... (З.З.).

3. Мин абайлаганчы, энем медальләрне эләктереп тә алды.  
—Ник әти аларны үзе тагып йөрми, ник безгә җибәргән?

Шундый гап-гади сорау да утны-суны кичкән ир кешене каушатыр икән! (Р.Х.)

6. Җөмләләрне тойгылы һәм гадәти төрләргә аерыгыз. Тойгылы җөмлә  
күрсәткечләрен билгеләгез.

1. Шундый да рәхәт, күңелле, аңлашылып бетми торган сәер бер халәт... Вакыт туктап калды кебек. Дөньяда мәңгелек җәй, мәңгелек кояш... (Р.Н.) 2. Яз көннәрендә авыл ап-ак чәчәкләргә күмелә. Авыл өстенә хуш ис җәелә. Күрше таулардан чишмәләр ага. Тау өстендә урман шаулый (Г.К-й). 3. Безнең таныш попугай ласа бу! Менә шатлык! Тукта, нишләп тагын базарда соң әле ул? Күңелемә кунган шатлык, сөенеч хисе шунда ук юкка чыкты. Әллә? (Г.Г-в) 4. Син бәхетлеме, синең гүзәллегең һәм акылыңның кадерен беләләрме бу дөньяда? (М.М.) 5. Әллә шул чакта, әллә чак кына соңрак, егетнең колагына каяндыр җыр ишетелде. Татарча җыр!.. Егет, өне катып, тынып калды. Нәрсә ишетә ул, кемне ишетә? Я Хода, аның Таһирәсе җырлый түгелме соң? Шул ич, шул, Таһирә тавышы! Кайда?.. Егет, үзен белештермичә, яткан җиреннән кинәт бер омтылып куйды (Ә.Е.). 6. Ал кием безнең Хәятка бик килешә: ул аның эчендә фәрештә шикелле була. Бүген дә ул шулай ук булды. Моны күргән беркатлы (садә) Лиза: — Ах, Хәят, нинди матур син! Син бәхетле, бик бәхетле! — дими чыдый алмады (Ф.Ә.).

7. Җөмләләрне раслау һәм инкяр төрләргә аерыгыз. Инкяр күрсәткечләрен  
билгеләгез.

1. Малай дәшмәде. Сизеп торам: аның өчен дөньяда миннән дә әшәке кеше юк  
иде хәзер. Әбисен аңлый ул - кошны акчасы юклыктан сатты. Ә менә бу абый ни  
дип ала инде аның тутыен? Кош карый ала торган кеше түгел ләбаса ул! (Г.Г-в)

2. -Фәнис, кара әле, кулымны ычкындырасы булма!  
-Курыкма... Басма аша чыгуның тәмен белмисең әле син (Р.Н.).

3. Теге малай тагын килмәсме? (Г.Г-в) 4. Яшьлек бер генә бирелә икән, диңгез буендагы Гагра һәм Сочилар көтеп торганда, нигә әле рәхәт чигеп калмаска ди? (Р.Н.) 5. Әллә эшләмәс идеңме? (Г.Г-в) 6. Кеше каргышын йотып яшәүдән дә читен эш юк (Р.Н.). 7. Нишләп белмәскә? (Ш.У.) 8. Чакырмаган кая! (Г.И.) 9. Кая ул ачмау! (И.Г.) 10. Аннары тагын каршы әйтеп хатынны җиңеп буламыни? (Ф.Х.) 11. - Җиңгәчәй, син бу йортны яхшы беләсеңдер инде? - һем, белмичә соң! (Ә.Е.) 12. Картлар сизмәде түгел (Г.И.). 13. Белде ди, пычагым, татарчасын юньләп сөйләшә алмаганны (А.Г.). 14. Әлбәттә, күрше авыллардан да сорау юк түгел (Ф.Х.). 15. Юк, юк, аның кайтмавы мөмкин түгел (М.Ә.). 16. Мин аны эшләмәгән дип әйтмәс идем... (М.Хәс.). 17. Заманасы шундый: я галим, я шагыйрь булмыйча ярамый (Ә.Е.).

8. Җанлы сөйләм телендәге формаларны кулланып, "килә" мәгънәсен  
белдерегез, "бармый" мәгънәсенә ия конструкцияләрне дәвам итегез.

Килә:

Бармый: Бара ди! Барачак түгел! Барды ди! Кая инде барырга! ...

9. Җыйнак һәм җәенке җөмләләрне аерыгыз. Җыйнак җөмләләрне  
җәенкеләндереп языгыз.

1. Авылга кунакка кайтуларының тарихы исә болайрак иде (Р.Н.). 2. Кемнәр кайта? 3. Безнең өйдә җылы, рәхәт (Р.Х.). 4. Танышлар сөйләделәр. 5. Рәсим оеп киткән иде (М.З.). 6. Моны мин аңламадым. Искәндәр дә аңламады бугай, без бер-беребезгә карашып алдык (М.Х-н). 7. Сезгә ничек оят түгел? (М.М) 8. Син ялгышасың. 9. Хәзер - җидәү. Әкияттә генә ул - җиде батыр да җиде пәһлеван. Монда үз каһәрен тукыган чын дөнья, кадалып киткере дөнья, монда - кан дәрьясы (М.З.). 10. Ул уянып китте. Күз алдында - ап-ак түшәм (М.З.). 11. Ул киләчәк. 12. Сез мине белмисез, җәмәгать, мин - сезне. Сез мине күрмәдегез, мин - сезне. Гайбәт булмасын, гыйбрәт булсын, мин сезгә хәзер ахирәтем Саҗидә белән икебезнең баштан үткән бер вакыйганы сөйләп бирәм... (Ф.Б.)

III. Җөмлә кисәкләренә анализ. 3.1. Баш кисәкләрне тикшерү.

Җөмләнең баш кисәкләрен тикшерү аларның төзелешен һәм нинди сүз төркеме белән белдерелүен билгеләүдән гыйбарәт.

Ия - җөмләнең абсолют бәйсез кисәге. Ул барлык сүз төркемнәре белән дә белдерелә ала. Төзелеше ягыннан гади һәм тезмә була. Мисаллар: 1. һавада берөзлексез тургайлар сайрый (Ф.Ш.).

тургайлар — күплек сандагы исем белән белдерелгән гади ия.

2. Тырышкан табар, ташка кадак кагар (М.).

тырышкан — үткән заман сыйфат фигыль белән белдерелгән гади ия.

3. Казан дәүләт университеты 1804 елда ачыла.

Казан дәүләт университеты — исем белән белдерелгән тезмә ия.

Хәбәр — җөмләнең ия турында хәбәр итә торган баш кисәге. Нинди сүз төркеме белән белдерелүенә карап, 2 төргә бүленә: 1) исем хәбәр (фигыльдән башка сүз төркемнәре белән бирелә); 2) фигыль хәбәр. Алар, үз чиратында, хәбәрнең төзелеше ягыннан, 3 төргә бүленәләр: 1) гади; 2) тезмә; 3) кушма.

1) гади исем хәбәр: Офыклар зәп-зәңгәр (Ф.Ш.). Бу китап аныкы. Сезне  
эзләгән кеше — мин.

гади фигыль хәбәр: Өйгә керде. Сөйләшү башланган.

2) тезмә исем хәбәр: Бу мәһабәт бина — Казан дәүләт университеты. Егет —  
алтын куллы.

тезмә фигыль хәбәр: Ул кызга күз ташлады. Кыз аның карашына игътибар

итмәде.

3) кушма исем хәбәр: Көн томанлы иде. Халык зур ул, көчле ул... (Г.Т.) Аның  
хәлләре яхшы түгел. Килүем синең өчен.

кушма фигыль хәбәрләрнең 4 төре була:

* процессның үтәлү дәрәҗәсен (эшнең башлану, дәвам итү, тәмамлануын) белдерүче: Апа көлеп җибәрде (эш кинәт һәм көтелмәгәндә башлана). Әкрен генә яңгыр сибәләп тора (эш үзгәрешсез дәвам итә). Башындагы ак шәле аңа соклангыч төстә килешеп тора (процесс дәвамлы була). Соңгы вакытта ул бераз ачылып, ягымлылана төште (М.Х.) (эш үтәлеп җитмәгән). Ниһаять, ул китабын укып бетерде (процесс тәмамлана).
* модаль мәгънә (теләк, ният, үкенү, шатлык, үтенү, мөмкинлек, тиешлек, кирәклек, шарт, шартка бәйле теләк, боеру, ирония һ.б.) белдерүче: И, ул да тыңласа икән бу моңнарны (М.Р.) (теләк). Илдар җәен Төркиягә барасы итте (карар кылу). Бу урманда ял итәргә була (мөмкинлек). Әниемнең сүзен тыңлыйсым калган! (үкенү). Бу сүзләрне башка кешегә әйтә күрмә! (үтенү).
* эзлекле яки параллель процессларны белдерүче: Ләйлә, игъланны төшеп карап, күчереп язып алып менеп күрсәтте (эзлекле процесс). Ул юл буе авылдагы яңалыкларны сөйләп барды (параллель процесс).
* хикәя фигыльнең аналитик заманнарын белдерүче: Ул чакларда без күп нәрсәләр турында ансат кына уйлый идек (тәмамланмаган үткән заман). Әби безгә әкиятләр сөйли торган иде (кабатлаулы үткән заман) Концерт әле башланмаган иде (күптән үткән заман). Ул үзе генә берни дә эшли алмаячак

иде (киләчәк-үткән заман).

Хәбәрне белдерүдә берничә чара берьюлы катнашканда, аларның барысын да күрсәтү отышлырак. Мәсәлән, Минем шунда кемгәдер үземнең балачагым турында сөйлисем килеп китте җөмләсендә хәбәрнең төре — кушма фигыль хәбәр: -исе кил- — модаль мәгънә (теләк); -еп кит- — процессның үтәлү дәрәҗәсе (хиснең кинәт барлыкка килүен белдерә).

Күнегүләр.

1. Түбәндәге өзекләрдән ияләрне табып тикшерегез.

1. Күкне эреле-ваклы якты йолдызлар чуарлады (Г.Т-н). 2. Инешнең бер  
тармагы тегермәнгә таба китә, икенчесе, ...тегермәнне узгач, үзенең төп ярына  
кайтып егыла (М.Г-ев). 3. Малайларның икесе дә яланбаш, яланаяк (Ф.Ш.). 4.  
Тегеләр кинәт артка чигенделәр (Г.Б.). 5. Урманда каен җиләкләре өлгергән. 6.  
Ниһаять, үги ананың елмаюы табигый төс алды. Кызчык бу тапкырында да теле  
очыннан менә-менә ычкынырга торган кадерле сүзне әйтә алмады (Г.Т-н). 7. Кан  
күрүгә, курку онытылды бугай, без, малайлар, сүз бирешкәндәй, кайсыбыз инәлеп  
елый-ялвара, кайсыбыз янаулы кычкыра-кычкыра, Ибәтулла абзыйга ташландык  
(М.Г-ев). 8. Әмма, әмма бу сабан туе башкарак (Г.И.). 9. Синең бияләең югалган  
иде кыш көне, синең бияләең бу, мин табып элгән идем агачка, дисә? (Ф.Ш.) 10.  
Бишле — бик әйбәт билге бит ул. 11. Ашыккан ашка пешкән (М.). 12. Песи үләне  
мәче яратканга шулай аталган. 13. Кем киләчәк? 14. Илгиз әнисен бөтенләй  
хәтерләми (Ф.Ш.). 15. Табигатьтә бер генә артык нәрсә дә юк, барысы да кирәккә  
яратылган (М.Г-ев). 16. Моны берәү дә белми (Ф.Ш.). 17. Шомлы тавыш белән  
кайсыбыздыр: — Ибәтулла абзый... — дип куйды (М.Г-ев). 18. Сиңа кызыл килешә.  
19. Беребез дә кузгалмадык (М.Г-ев). 20. Чыбыркысын тотып карау да үзе бер  
бәхет бит (М.Г-ев). 21. Бака яфрагы — бик файдалы үсемлек. 22. Чирәмле мәйдан  
уртасына урнашкан кечкенә генә кибеткә килүчеләр кичке сәгатьләрдә аеруча  
күбәя (М.Г-ев). 23. "Дип" — бәйлек сүз. 24. Кызыбрак алганы, Гамисның җилкәсенә  
сугып, яратуын белдерә (М.Г-ев).

2. Хәбәрләрнең төрләрен билгеләгез.

1. Авыл белән фронт арасында өчпочмаклы хатлар йөри башлады (Ф.Ш.). 2. Кечкенә бала ишекне ачмакчы була, ача алмый. 3. Йөзе җитди. Күзләре уйчан (Ф.Ш.). 4. Ногман гүя телен йотты (М.М-н). 5. Өстәлдәге язуны барып алып килеп бирде. 6. Гыйнвар аенда дүрт имтихан бирәсем бар. 7. Рәсем кызчыкның ялварулы сорауларына җавап бирмәде (Г.Т-н). 8. Көн иртәдән үк искиткеч! (Р.Ф-в). 9. Туңган авыз белән "педагогика" дип әйтүе, әлбәттә, уен-муен түгел (М.М.). 10. Ул түбән очта иң кырый өйдәге бер карчыкта яши иде (М.Г-ев). 11. Дөньяда кешеләр һәрвакыт шат булсыннар иде! 12. Ә Нина матур кыз икән (М.М.). 13. Бу үсемлекнең исеме - көтүче сумкасы. 14. Агач ботагындагы бияләйгә бала-чагалар, кызлар, егетләр һәм әти кешеләр бөтенләй диярлек игътибар итмиләр (Ф.Ш.). 15. Немецлар белән кети-кети уйнап йөрдек (Ф.Ш.). 16. Күп акчам булса, дөнья буйлап сәяхәт итәр идем. 17. Кечкенә генә яңалык та авылның салмак агышлы тормышын үзгәртеп җибәрә. Кешеләр сүзчәнләнеп китәләр, үз мәшәкатьләрен онытып, азга гына шул яңалык белән яшәп алалар (М.Г-ев). 18. Ике туган чәй янында (М.М.). 19. Илгиз бияләйгә бер генә күз сирпеп алды (Ф.Ш.). 20. Егет елга аша йөзеп чыгасы итте. 21. Башка зур язучылар булмаганмы? (М.М.) 22. Аның күзләре җансыз, пыяла. (М.М.) 23. Утынлыкта инде эш бетеп килә иде (М.Г-ев). 24. Әниең булса, исеңә төшергән булыр иде (Ф.Ш.). 25. Хатын-кызлар да шактый (С.Ә.). 26. Берни белмәсә дә, сөйләгән була. 27. Җәй көне безгә кунаклар кайта торган иде. 28. Гамис вәкарь белән генә көлеп куя (М.Г-ев). 29. Хәлим аның сөйләгән сүзләрен колагына җыеп торды (И.Г.). 30. Беркөнне без елганың әнә шул икенче тармагын буарга булдык (М.Г-ев). 31. Бөтен нәрсә яшәмәктә, үрчемәктә (М.М.). 32. Мин түземемне җуеп, йә, әйт инде тизрәк, дип кычкырып җибәрә яздым (М.Г-ев). 33. Картлар да бала-чага (М.М.). 34. Ә әтиләре гаеплеме моңа? (Р.Ф.) 35. Биниһая якты кояш төшлек турысына якынлашып килә (Ф.Ш.). 36. Фронтка китүчеләр урман борылышында күздән югалдылар (Ф.Ш.). 37. Кырларыңда, илем, юлларыңда, Гизәсе дә гизәсе иде (Х.Т.).

3. Ия белән хәбәр арасына сызык куелу очракларын аңлатыгыз.

1. Гыйлем - урланмый торган хәзинә (М.). 2. Сайра, сыерчык, сайра! Син -дөньяда иң серле итеп сайраучы кош (М.М.). 3. Илһам ул - үз янәшәңдә халкыңны тою... Илһам ул - син хезмәт итә торган халыкның җылы кулы, назы... (А.Г.) 4. Баш авыртуы - укытучының мәңгелек юлдашы (М.М.). 5. М.Вахитов - татар халкының милли горурлыгы символы ул (К.Н.). 6. Бу - бик урынлы бирелгән акыллы киңәш (Г.Б.). 7. Уку - энә белән кое казу (М.). 8. Ә яшьлек ул - юл дигән сүз, очсыз-кырыйсыз юл (Г.Ә.). 9. Китап - тормыш көзгесе (М.). 10. Ул - директор, димәк, җаваплырак кеше (Ф.Ш.). 11. Өч бишең - унбиш. 12. Мәхәббәт - яраткан кешеңне бәхетле итү ул (Ә.Е.).

3.2. Иярчен кисәкләрне тикшерү.

Җөмләнең иярчен кисәкләре - аергыч, тәмамлык, хәлләр (вакыт, урын, сәбәп, максат, рәвеш, күләм, шарт, кире), аныклагыч, модаль кисәкләр (эндәш һәм кереш сүзләр). Иярчен кисәкләрне тикшерү һәрберсенең төрен төгәл билгеләү һәм нинди сүз төркеме белән бирелүен ачыклаудан гыйбарәт.

Үрнәк. 1) Мәңгәр ма.л.а.й.л.ар.ы ...белән танышу болай башланды. Капка, .төбенә чыгуга, мин малайлар өереуртасышда. калдым. Тездән. генә кыска ыштаным да, зур якалы матрос күлмәгем дә, хәтта исемем дә бер . дә ошамады а.л.арга..

Мәңгәр - ялгызлык исем белән бирелгән аергыч;

малайлары белән - күплек сандагы исем һәм бәйлек белән белдерелгән кыек тәмамлык;

болай - күрсәтү алмашлыгы белән бирелгән рәвеш хәле;

капка төбенә - исем һәм бәйлек сүз белән белдерелгән урын хәле;

чыгуга - юнәлеш килешендәге исем фигыль белән белдерелгән, аерымланган вакыт хәле;

малайлар — күплек сандагы исем белән бирелгән аергыч; өере уртасында — исем һәм бәйлек сүз белән белдерелгән урын хәле; тездән генә — чыгыш килешендәге исем һәм кисәкчә белән белдерелгән күләм хәле; кыска — асыл сыйфат белән бирелгән аергыч; зур — асыл сыйфат белән бирелгән аергыч; якалы — ясалма сыйфат белән белдерелгән аергыч; матрос — исем белән белдерелгән аергыч; бер дә — исем һәм кисәкчә белән бирелгән күләм хәле. 2) .Каеннарның талгын шаулавы, Зифа^буйлы, сылу камышлары,

Тургайларның дәртле, җырлавы... —

Күз алдымнан китмәс һичбер вакыт,

Онытылмаслар гомерем . буена (Ш.М.). каеннарның — күплек сандагы һәм иялек килешендәге исем белән белдерелгән кыек тәмамлык; талгын — ясалма сыйфат белән бирелгән рәвеш хәле; зифа буйлы — ясалма тезмә сыйфат белән белдерелгән аергыч; сылу — асыл сыйфат белән бирелгән аергыч;

тургайларның — күплек сандагы һәм иялек килешендәге исем белән белдерелгән кыек тәмамлык;

дәртле — ясалма сыйфат белән белдерелгән рәвеш хәле;

һичбер вакыт — юклык алмашлыгы һәм бәйлек сүз белән бирелгән вакыт хәле;

гомерем буена — исем һәм бәйлек сүз белән белдерелгән вакыт хәле.

Күнегүләр.

1. Түбәндәге өзекләрдән аергычларны табып, нинди сүз төркеме белән белдерелүен ачыклагыз.

1. Каен урманының чәчәкле аланына чалкан ятып, төпсез зәңгәр күккә караганыгыз бармы сезнең? (М.Ю.) 2. Апамның матурлыгын беренче тапкыр шул иртәдә күрдем. Ап-ак нәфис чыраенда алсу нур балкып тора. Нечкә генә сызылып киткән кара кашлар. Иреннәре кып-кызыл. Елкылдап торган коңгырт-кара чәч — җилкә аша алга чыгарып, күкрәгенә сузып салынган калын-калын ике толым. Ул аның ап-ак тулы беләкләре... (М.Ә.) 3. Менә бу кошлар сайравы да, татлы каен суы һәм яшел яфраклар исе дә, агачлар күләгәсеннән чыгып, иркә генә биткә сыйпалып узган менә бу дымсу урман һавасы да — бөтенесе дә аңа тансык, ул аларның һәммәсен дә сагынган иде. Аның төссез ябык чырае җанлана башлый. Ул, кайта торгач, юл уртасында туктый да, ялангач башын ия төшеп, рәхәтләнеп тыңлап торгалый (Г.Б.).
2. Тәмамлыкларны табып, төрләрен билгеләгез, нинди сүз төркеме белән белдерелүен әйтегез.

1. Мөнәвәрә, "дәү абыкай" озак кайтмый торгач, Миләүшәсен күтәреп урамга чыкты. Әнвәр уйный торган бура эчләрен, тыкрыкларны, күрше-колан ишегалларын карап бетерде. Бала-чагадан, Әнвәрнең иптәшләреннән сорашты. Берәү дә малайны күрмәгән, берәү дә аның белән уйнамаган булып чыкты. Мөнәвәрә бик күбәйгән машиналар турында, казылып ташланган чокырлар турында, тапталып үлгән малайлар турында уйлагач, йөрәге жу итте. Аек уйдан, сабыр итеп уйлый алудан мәхрүм калып, анда сугылды, монда сугылды, кызын күтәргән көйгә, урамнар буйлап йөрде (Г.А.). 2. Көй табындагыларны берьюлы әсир итте, көндәлек мәшәкать белән ката төшкән күңелләр назланып, хисләр сафланып, җанга һәм тәнгә табигый халәт кайтты. Гаяз җырның тагын бер ягын белде: "Гөлҗамал" төсле сагышлы озын көйләр дә кешене изми икән — алай гына да түгел, җанга азык иңдерә, илһам бирә икән; туган җиргә, бөтен җан иясенә ягымлы мәхәббәт уята, йөрәкне җилкендереп, куллардан бөркет канаты ясый икән (Х.С.).

3. Хәлләрне табып, төрләрен билгеләгез.

1. Бу ике кыз, кечкенә вакыттан ук бергә уйнап үскәнгә күрә, бер-берсенә бик ияләнгәннәр иде (Ф.Ә.). 2. Бүрене күпме ашатма, һаман урманга карый (М.). 3. Тешемне кысып булса да, өч көн буена әче су эчтем (Г.М.). 4. Кайтып китсәм, бер туйганчы елыйм сиңа ятып, яшел чирәмем! (С.Сөл.). 5. Галибанә яктырып, әкрен генә ал таң ата, моңланып, хәсрәтләнеп, ялкау гына ак ай бата (Г.Т.). 6. Агыйделнең яшел ярларында сандугачлар җырын тыңладым. аккош кебек ап-ак пароходта сандугач күк өзелеп җырладым. 7. Шулай да зур, якты квартирына кәефсез кайтты ул (Х.Х.). 8. Соң кайтканга, кичен озак утырмадык. 9. Зөһрә апа, быел уракка чыкканда, бала карарга дип, Габдулланы да алып китте (Ә.Ф.). 10. Шатлыгыннан аның күзләре ут кебек янды (Ф.А.). 11. Рәсемдәге төсле матур, әкияттәге төсле гүзәл, җырдагы төсле моңлы елга ул Агыйдел (М.Ә.). 12. Урманнан кайттык исә, су буена чабабыз. 13. Ни тырышсам да, кызны аермачык таный алмадым (А.Г.). 14. Аны белмәгәнлектән, мин танымадым. 15. Хәзер аңа монда суд ясалачак, халык шуның өчен җыелган икән (Х.К.). 16. Ул бит хәзер нинди сөйкемле итеп көлә белә (Г.Г.). 17. Туктаганнар күрмәгә иртүк табигать күркене, күктә аккошлардай ак күчмә болытлар төркеме (Г.Т.). 18. Кызый карават астына иелде дә кинәт кире чигенде (Г.Б.). 19. Без, бала-чага, бәрәңге бакчасыннан гына әрәмәгә чыгып китә идек тә, яшел аланда туйганчы әүмәкләшә идек (Г.М.). 20. Ул торган саен уйчанлана барды. 21. Беркавым сүзсез утырганнан соң, Мөдәррис тирән генә сулап куйды (И.Г.). 22. Йөз чакрымлап үткәнбездер, без бик ерак киттек. 23. Шундый якты, шундый соклангыч булып йолдыз атылды, әле сүнгәннән соң да, ул сызып киткән эз якты сукмак булып, күңелдә сакланып торды (Г.А.). 24. Ничек кенә тырышса да, Галимә дулкынлануын баса алмады (Г.Б.). 25. Хәйдәр, дөньясын онытып, үлән өстендә рәхәтләнеп утырмакчы иде, булмады (Г.Б.). 26. Вәгъдә бирәсең икән - үтә. 27. Үзенә төбәлгән карашны күреп, ул кызарып китте (Р.И-с). 28. Үз бусагаңнан чыгып киттеңме, туган җиреңне аңлый башлыйсың, ныграк сагынасың (А.Г.). 29. Фәйрүзә әйттеме, егылып үлсә дә, әйткән сүзеннән чигенми иде (Г.А.). 30. Ир кеше, калын гына киемнән булуга карамастан, җитез генә ияргә күтәрелде, өзәңгеләрне рәтләде (И.С.).

4. Аныклагычларны табыгыз, тыныш билгеләрен аңлатыгыз.

1. Без, малайлар, аңа курку һәм эчке бер соклану белән карый идек (М.Г-ев). 2. Кинәт көн әллә нишләде: сүнеп, сүрелеп калгандай булды (М.Г-ев). 3. Якташларым - аппаккыналарым - ак каеннар тора каршымда (Х.Т.). 4. Изге, шәфкатьле анамыз - мәрхәмәтле җир җылый (Г.Т.). 5. Күктә, шактый биектә, кара-соры болытлар берсен-берсе куа-куа агалар (Ә.Е). 6. Базар бу планны иркен күтәрә, ягъни китаплар басылып чыкса, складта ятып калмаячак (Г.И.). 7. Бүген менә сезне, гүя дусларымны, чит илләргә алып китәләр (һ.Т.). 8. Баштарак, Казанга килеп урнашкан елларда, Бибигайшә урамда яисә трамвайда барганда, күн тужурка кигән кешене күрсә, ...куалап җитеп, йөзенә карый торган иде (Ш.Х.). 9. Син дустымны ошатамын алмагач чәчәгенә (Җ.). 10. Кызлар өй эчендә озак юанмадылар: бакчага чыктылар (Ф.Ә.). 11. Без - руслар, украиннар, татарлар, белоруслар - корыч стена булып, сине якларга киттек (Г.К-й). 12. Җавап көтмичә, кулындагы чәчәкләр бәйләмен (букетын) Хәятка сонды (тәкъдим итте) (Ф.Ә.). 13. Ләкин мәхкүмнәр, бигрәк тә татарлар, бу милли мәдәният азатлыгын аеруча күтәрделәр (Г.И.). 14. Ул, үзенең кайгысын басар өчен, нәрсәләр генә эшләмәде, шул исәптән бик күп китап та укып чыкты (С.Ә.). 15. Китап чәчәк кебек: иркәләгәнне, назлаганны, ягъни укыганны ярата (М.Гос.). 16. Ә кайберләре (мәсәлән, Байәхмәтов) бик озак кыймылдый (Ә.Е.). 17. Аның бит алмалары алланган: әнис алма кебек булган (А.Ш.). 18. Хәзер аңа бердәнбер юл - авылда төпләнеп яшәүче беренче улына - инде үзе 60 яшьтән узып, бер оя бала үстергән Шәвәлиенә - күчү иде (Г.А). 19. Бәлки, киявебез профессор белән миңа да Америкага китәргә туры килер (К.Т.). 20. Мин озаттым аны сугышка, йөрәгемнең сүнмәс кояшын (М.Җ.).

5. Җөмләләрдән эндәш һәм кереш сүзләрне табыгыз. Кереш сүзләрнең мәгънәләрен  
билгеләгез.

1. Чыннан да, Галия, без кешенең ерак йолдызлардагы хыял-өмете булып калыйк (З.Х.). 2. - Әнием миңа шушында көтәргә кушты, - диде, ниһаять, малай акрын гына. - Ярый, Азат, син көт инде! (Ф.Л.) 3. Гафу ит, дускай, сүзләр безне барыбер шушы канәфер чәчәкләренә китереп җиткерергә тиеш иде (Г.М-й). 4. Күбәләгем, түгәрәгем, асыл кошым, сандугачым, син бит күңелем кояшы (Җ.). 5. Ичмасам, иптәш тә юк бит, тик икәү без: уй да мин (Г.Т.). 6. Кирәкмәс, күрше, эшем ашыгыч, зинһар, мәшәкатьләнмә. (М.Ә.) 7. Кыскасы, боларның эчтәлеге бай, ә тышкы күренешләре шактый ук килбәтсез күренә (Г.Б.). 8. Эх, кешеләр! Бер-береңнең кадерен дә белмәгәч, нинди максатлар өчен тырмашасыз? (С.Ш.) 9. Әй туган җир! Туган җир! Барлыгына сыйган кадәр бар яхшылык җыйган җир! (Р.Ф.) 10. Димәк ки, кызны күрәләтә яклый (А.Г.). 11. Шулай итеп, безнең Биктимеребез авыз эченнән әлеге дә баягы "Әнинең камыры кабара"ны кабатлап, ә куллары белән зур табаны кочаклап кайтып килгәндә, бәхеткәме, бәхетсезлеккәме каршы, аның юлы Чишмә тавына килеп чыга, ә тауда су сибеп катырган көзгедәй шугалак була (Ф.Х.). 12. Әй, малайлар! Су тирәнме монда? (Ш.Х.) 13. Ихтимал, ул бүген-иртәгә кайтып та җитәр (А.Ш.). 14. Зөһрә ханым, бүген сез нишләргә уйлыйсыз? (Ә.Е.) 15. Аштан соң беренче стакан кымыз эчеп, ахыры, наконец, гакыйбат, авызга кымыз тиде (Г.Т.).

6. Тиңдәш кисәкләрне табып, аларның нинди җөмлә кисәге булуын әйтегез. Гомумиләштерүче сүзләр янындагы тыныш билгеләрен аңлатыгыз.

1. Бакча тирәли тезелеп киткән әнә теге юкә агачлары, чикләвек куаклары, чыршылар, урман кебек, гөр килеп утырыр, алмагачлар ап-ак чәчәккә күмелер; сандугачлар сайрар; ә көз көннәрендә бакчадан йөк-йөк алма ташырлар. Ә кура җиләге, кара карлыган, ә чия, ә слива! (И.Г.) 2. Аның җиңсез ак күлмәге, кояшта каралган беләк-балтырлары, аркасыннан салынып төшкән кара чәч толымы - һәммәсе дә ишектә югалды (Ф.С-в). 3. Йөзлекәй карчык, кулларын каш өстенә куеп, баеп баручы кояшка, Зәй буеның яшел әрәмәләрен алсу төскә манган шәфәкъ нурына озак кына карап торды, кичке салкынча һава белән болын буйларыннан, басулардан кайткан үлән исен, өлгереп килүче игеннәрнең салат ипие исен, борын канатларын киереп иснәде (Г.А.). 4. Барысы да - әти-әнисе, абыйлары, апалары, Зөфәр өстәл янында җыелып утыралар (Ф.С-в). 5. Ул миңа еш кына җир, ай, кояш, йолдызлар, дөньядагы бөтен гаҗәп хәлләр турында сөйли (Г.М.). 6. Әллә ничә еллар җыелып яткан шул хис аның башка уйларыны, кешедән куркуларыны - һәммәсене каплады, тәмамлады (Г.Исх.). 7. ...ул адымнар минем күңелемне кытыклыйлар, ашкындыралар (Ф.Ә.). 8. Казан кунагының яратып ашаган ризыклары, яратып эчә торган эчемлекләре - бөтенесе-бөтенесе ачыкланды (Ф.С-в). 9. Миңниса, ике тезен янәшә үк китереп, күлмәге белән каплый да кочаклап утыра (Г.Б.). 10. Монда һәрнәрсә ак бит: урын-җир, стена, түшәм, тәрәзә яңаклары!... (Б.К.). 11. Эшсез бер көн дә тора алмыйм - үләм (Х.С.). 12. Без, малайлар, бу якты дөньяда, бу нурлы авылда күпме генә яшәдек әле. Шулай да аның һәр елгасы, һәр сукмагы, без иелеп суын эчкән һәр җырчы чишмәсе, выжлап чаңгы шуган һәр тавы, һәр песнәге, һәр чәүкәсе, һәр басу капкасы һәм һәр койма-киртәсе, шул киртәгә башын салып мөгрәп торган һәр сыерына хәтле безнең күңел түрләренә сихри эз сызарга, гомер буена сагынып сөйли торган матур һәм татлы бер истәлек булып чәчәк атарга, кайсы гына чит-ят, нинди генә ерак илләргә китсәң дә минут тотмый кире борып кайтара алырлык, йөрәкне һәрвакыт ярсытып, сулкылдатып торгызган рәхәт моң булып тәлгәшләнергә өлгергән (Г.М.).

7. Түбәндәге өзеккә барлык җөмлә кисәкләре ягыннан анализ ясагыз.

Булачак үги әнисен тәүге кат күреп өреккән кызчыкның көенечле карашы белән бу өйдә инде гомере буена төпләнергә дип калган ят хатынның игелек, рәхим-шәфкать бөркелеп торган ягымлы карашы очрашты. Аннары ул күптән таныш кеше кебек аналарга гына хас ягымлылык белән: -Исәнме, кызым, - диде. Аңа кызчыкның суырылган йөзе, елаудан шешенгән күз кабаклары, әсәрүле кыяфәте үтә аяныч тоелды (Г.Т-н).

3.3. Аерымланган кисәкләр.

1. Аергыч - үзе буйсынган сүздән артта килгән очракта, тәмамлык, моннан тыш, интонацион яктан җөмлә эчендә калганда гына аерымланалар. Мәсәлән, Яз килде, дуллышлы^ялкынлы, Чәчәккә төренде җир өсте (М.Җ.). Ул бик яхшы поэма язган, мәхәббәт турында. (Ш.У.).
2. Аныклагычлар, аныкланмыш белән ярашкан очракта һәм аныклаучы теркәгечләр белән килгәндә, төрле тыныш билгеләре белән аерып куелалар. Мәсәлән, Апрельнең башларында, җомга көннәрнең берендә, ул Осланга махсус дача карарга чыкты... (К.Т.)
3. Хәлләр аерымлану өчен, ике төп шарт кирәк:
4. хәл кисәк фигыль белән белдерелергә, ягъни ярымхәбәрлеккә ия булырга тиеш;
5. үзе ияргән сүздән ераклашкан булырга тиеш.

Мәсәлән, Минем җавапны алуга, ул килеп җиткән җөмләсе Ул минем җавапны алуга килеп җиткән рәвешендә булса аерымланмый. Бер егет, шул җыр яратуытар.касынша, поезддан калган, ди җөмләсендә дә сәбәп хәле хәбәр белән янәшә килгәндә аерымланмый: Бер егет поезддан шул җыр яратуы аркасында калган, ди.

Искәрмәләр. 1) Урын хәлләре бервакытта да аерымланмый. Мәсәлән, Тау башына салынгандыр безнең авыл (Г.Т.). Чакырыттн \_җиргә тиз генә барып җиттем.

2) Рәвешләр яки бәйлекле исемнәр белән белдерелгән рәвеш хәлләре, берничә сүздән торып, хәбәрдән ераклашкан очракта аерымланалар. Мәсәлән, Нәрсә үзең, урман кәҗсе.кебек, читтә йөрисең? (К.Н.). Вафин, йокысыннан сискәнеп уянган кешедәй, җырга колак салды (Ф.Х.).

1. Хәбәр белән янәшә торган хәлне өтер белән аерып кую дөрес булмаса да, әсәрләрдә мондый очраклар шактый еш күзәтелә. Мәсәлән, Без, җаваплашырга уйласак\_\_та\_, булдыра алмадык (Г.И.). Ул, җилкәләрен\_сикертә-сикертә,, үкси башлады... (И.Н.).
2. Безнең уебызча, аерымланган хәл функциясен өтерләр эченә алынган барлык сүзләр дә түгел, ә турыдан-туры теге яки бу хәл вазифасын башкаручы сүз генә үти ала, ә калганнары исә башка җөмлә кисәкләре буларак тикшерелергә тиеш. Мәсәлән, Хәтта е\_ш\_кына /матур бер әйберен югалткандай өзгәләнеп, кычкырып елап та ала (Р.Ф-в).

Күнегү. Аерымланган иярчен кисәкләрнең төрләрен билгеләгез, аерымлану сәбәпләрен күрсәтегез.

1. Мәрьям әби, яшь бала кочкан кебек, күкрәгенә кызарып пешкән бер бөтен ипи кыскан иде (Ә.Г.). 2. Бер җирдә юк камыш сабаклары, андагыдай шаулый торганнар (Һ.Т.). 3. Тирә-юньдә берәү дә юк, тик биш-алты адым читтәрәк, ир белән хатынның кавышуына шатлангандай, тигез тавыш белән трактор гына тыкылдап тора иде (Ф.Ш.). 4. Энҗе, ишекне бикләгәч, тәрәзәгә барды (Г.Т-н). 5. Каяндыр сулдан, әле салынып та бетмәгән йортлар арасыннан, шау-гөр сөйләшеп, бер төркем кешеләр килеп чыга. Ул, кемнедер эзләгән сыман, төркемне көтеп туктап кала (А.Г.). 6. Малай, кеше үткәнен көтеп, колагын ишек ярыгына куеп, бик озак бусагада утыра (А.Г.). 7. Маһибәдәр белән Хәерелбанат, башка авыллардан килен булып төшкәнгә, агай-энеләренең күплеге белән мактана алмыйлар иде (А.Г.). 8. Сәлимә җиңги исә, төшендә күченәчәк дачалар, тагын әллә нәрсәләр күреп, рәтләп йоклый алмаса да, иртән әтәчләр белән бергә торып, җыена башлады (К.Т.). 9. Апуш, йөгереп барып, тавыкны куып җибәрде һәм, күтәреп алмакчы булып, балага иелде (И.Н.). 10. Гыйлемдар белән без икәү бер авылга — Чуаркүлгә кайтабыз (Ә.Е.). 11. Ничаклы тырышып та булдыра алмагач, ул сызыкны узыбрак ыргыта башлады (И.Н.). 12. Өйләнешкән елны ук ире Әхтәри, сигезенче мартка дип, Маһирәгә зәңгәр күлмәк бүләк иткән иде (А.Г.). 13. Сабир, бу гүләүнең җил тавышы икәнен белсә дә, сулышын тыеп, тын калды: юраганы юш килмәсме? (М.Ә-в). 14. Ул шомлы кичтә безне, бер төркем "халык дошманнарын", күп газаплар күреп, ниһаять, Уфа төрмәсенә килеп эләккән тоткыннарны, тагын каядыр озатырга дип, вокзалга китерделәр (И.С.). 15. Күзләре белән күлмәгендә таплар, җыерчыклар эзләп, күпме генә капшанса да, аларны таба алмады... (Г.Т-н). 16. Әле менә Шәрифуллиннарның, шул әманәтне алып кайту өчен, бистәдән калага килүләре иде (А.Р.). 17. Шәһәрдән кичә генә кайттык, әти белән. 18. Сәлим, эштән кайткач, ванна бүлмәсендә пөхтәләп кырынып, юынып чыгып, өстен алыштырды (Г.Т-н). 19. Ун чакрым үткән саен, алар ял иттеләр. 20. Сары сандугачлар булсам, төшмәс идем һавадан (Җ.).

Кыскартылган исемнәр

|  |  |
| --- | --- |
| А.А. — А.Алиш | М.М-н — М.Мостафин |
| А.Г. — А.Гыйләҗев | М.Р. — М.Рафиков |
| А.Р. — А.Расих | М.Ф. — М.Фәйзи |
| А.Ш. — А.Шамов | М.Хәб. — М.Хәбибуллин |
| Ә. — әкият | М.Хәс. — М.Хәсәнов |
| Ә.Г. — Ә.Гаффар | М.Х-н — М.Хуҗи н |
| Ә.Е. — Ә.Еники | М.Ю. — М.Юныс |
| Ә.И. — Ә.Исхак | Н.Г. — Н.Гыйматдинова |
| Ә.Ф. — Ә.Фәйзи | Н.Д. — Н.Думави |
| Б.К. — Б.Камалов | Р.Б. — Р.Батулла |
| Г.А. — Г.Ахунов | Р.И-с — Р. Ильяс |
| Г.Ә. — Г.Әпсәләмов | Р.Н. — Р.Низамиев |
| Г.Б. — Г.Бәширов | Р.Т. — Р.Төхфәтуллин |
| Г.Г. — Г.Гобәй | Р.Ф. — Р.Фәйзуллин |
| Г.Г-в — Г.Гыйльманов | Р.Ф-в — Р.Фәизов |
| Г.И. — Г.Ибраһимов | Р.Х. — Р.Хафизова |
| Г.Исх. — Г.Исхакый | С.Ә. — С.Әдһәмова |
| Г.К. — Г.Камал | С.Раф. — С.Рафиков |
| Г.К-й — Г.Кутуй | С.С. — С.Сабиров |
| Г.М. — Г.Мөхәммәтшин | С.Сөл. — С.Сөләйманова |
| Г.М-й — Г.Минский | С.Х. — С.Хәким |
| Г.Т. — Г.Тукай | С.Ш. — С.Шәмси |
| Г.Т-н — Г.Тавлин | Т.Г. — Т.Гыйззәт |
| Җ. — җыр | Т.М. — Т.Миңнуллин |
| З.З. — З.Зәйнуллин | Ф.А. — Ф.Агиев |
| З.Х. — З.Хәким | Ф.Ә. — Ф.Әмирхан |
| И.Г. — И.Гази | Ф.Б. — Ф.Баттал |
| И.Н.— И.Нуруллин | Ф.Л. — Ф.Латыйфи |
| И.С. — И.Сәлахов | Ф.С. — Ф.Сәйфи |
| И.Ю. — И.Юзеев | Ф.С-в — Ф.Садриев |
| К.Н. — К.Нәҗми | Ф.Х. — Ф.Хөсни |
| К.Т. — К.Тинчурин | Ф.Ш. — Ф.Шәфигуллин |
| М. — мәкаль | Х.К. — Х.Камалов |

РРР сгеа!еО \лл\*һ рОтРас1огу Рго 1па! үегзюп [\ллллллрОттас1огу.сот](http://www.pdffactory.com)

М.Ә. — М.Әмир М.Ә-в — М.Әмирханов

М.Г-ев — М.Галиев

Х.С. — Х.Сәрьян Х.Т. — Х.Туфан Х.Х. — Х.Хәйруллин

М.Гос. — М.Госманов

Һ.Т. — Һ.Такташ

М.Җ. — М.Җәлил М.З. — М.Закир М.М. — М.Мәһдиев М.М-д — М.Максуд

Ш.М. — Ш.Маннур

Ш.У. — Ш.Усманов

Ш.Х. — Ш.Хөсәенов

Әдәбият

1. Зәкиев М.З. Хәзерге татар әдәби теле синтаксисы һәм пунктуациясе. — Казан, 1984. — 256

б.

1. Кашапов М., Сәгъдиева Р. Татар телендә синтаксик анализ төрләре. — Казан, 2000. — 40 б.
2. Мифтахова И.Г. Хәзерге татар әдәби теле синтаксисы. Методик кулланма. — Казан, 2001.

— 22 б.

1. Сафиуллина Ф.С., Зәкиев М.З. Хәзерге татар әдәби теле. — Казан, 1994. — 320 б.
2. Сафиуллина Ф.С., Ибраһимов С.М. Татар теле. 11 сыйныф. Рус мәктәпләрендә укучы татар балалары өчен дәреслек. — Казан, 1997. — 192 б.
3. Сафиуллина Ф.С., Ибраһимов С.М., Вафина Э.Х. Татар телендә тыныш билгеләре: Белешмә. — Казан, 1985. — 63 б.
4. Сафиуллина Ф.С. Развитие синтаксического строя татарского литературного языка в советский период (простое предложение). — Казань, 1990. — 230 с.
5. Сафиуллина Ф.С. Хәзерге татар әдәби теле. Күнегүләр һәм кызыклы материаллар җыентыгы. — Казан, 1992. — 319 б.
6. Синтаксистан методик күрсәтмәләр. Төзүчеләр: Ибраһимов С.М., Сафиуллина Ф.С. —

Казан, 1992. — 43 б.

10. Татар грамматикасы. Өч томда. 3 т. Зәкиев М.З. Синтаксис. — Казан, 1999. — 510 б.

ЭЧТӘЛЕК

Кереш 3

1. Сүзтезмәләрне тикшерү 4
2. Гади җөмлә төрләрен билгеләү 8

III. Җөмлә кисәкләренә анализ 18

1. Баш кисәкләрне тикшерү 18
2. Иярчен кисәкләрне тикшерү 21
3. Аерымланган кисәкләр 27

Кыскартылган исемнәр 30

Әдәбият 31

1. Сафиуллина Ф.С., Ибраһимов С.М., Вафина Э.Х. Татар телендә тыныш билгеләре. - Казан: Тат. кит. нәшр., 1985. - 63 б. [↑](#footnote-ref-1)